Hugo Ludik sê die groepsdinamika is van besondere belang en hulle voel sommer baie tevrede met die keuse van Kyle as die nuwe lid. Toe hy ’n paar jaar gelede begin speel het met die idee van ’n nuwe groep wat uit drie mansstemme bestaan, het hy vir Reynardt nader gehark en toe het die soektog na ’n derde lid begin. Een van die musikante wat hulle genader het om deel van die groep te word, was juis vir Kyle. Hugo het ’n paar jaar vantevore saam met Kyle aan ’n vertoning gewerk, en hy het gedink dat die talentvolle musikant goed by hulle groep sal inpas. Op daardie tydstip het Kyle pas begin met ’n oorsese toer van die musiekblyspel High School Musical. Hy was dus nie dadelik beskikbaar nie en toe was dit neusie verby vir hom. Nadat Joe Foster aan die einde van 2013 besluit het om sy sololoopbaan sy eerste prioriteit te maak, het daar meteens weer ’n geleentheid opgeduik en die slag het Kyle dit aangegryp. Kyle beskryf die eerste oomblik wat hy saam met die ander twee manne van ADAM gesing het as ’n “heilige oomblik”, juis omdat hulle stemme so goed bymekaar pas.
Daar wag opwindende dinge later in die jaar. Die drie is reeds aan die skryf aan hulle derde album. Alhoewel hulle droom van ’n DVD, wil hulle hê ADAM se musiek moet eers by die mense uitkom, en hulle sal dus weer vanjaar die land van noord tot suid deurkruis om oral musiek te maak. In April vanjaar open hulle vir die groep Air Supply wat na Suid-Afrika kom vir drie vertonings. Later vanjaar is ADAM ook weer deel van Huisgenoot Skouspel by Sun City, en in die Kaap.
“Toe ons in 2010 begin het met hierdie droom, het die meeste mense dit afgeskiet en gesê daar is nie plek in die Afrikaanse musiekbedryf vir so ’n groep nie. Ek en Hugo het nooit gedink dit gaan so uitdraai nie en ons voel baie geseënd. Ons missie van die begin af was bloot om net goeie Afrikaanse musiek te maak. Ek dink ons het dit reggekry. Dit en veel meer,” sê Reynardt en die ander twee manne knik instemmend.